**АНАЛИЗ**

на резултатите от проведено проучване сред учениците в ПГРЕ „ Г. С. Раковски” за ниво на разпространение на тормоза и злоупотребата с психоактивни вещества

 През учебната 2018-2019 година анкетното проучване сред учениците от ПГРЕ „Г. С. Раквовски” бе проведено онлайн чрез отделни форми за всеки випуск ученици в началото на месец ноември 2018 г. Това даде възможност да бъдат анкетирани 718 ученика (200 момчета и 518 момичета) от всички класове в гимназията или 80,5% от учениците в гимназията.

Изследването имаше за цел да проучи в каква степен се чувстват сигурни учениците в нашето училище, да се направи оценка на тормоза и насилието сред учениците, както и да се изследва още един сериозен фактор, провокиращ агресия и заплаха за сигурността на младите хора, като злоупотребата с психоактивни вещества.

Подробни таблици по випуски с данните по всеки от въпросите са представени в отделен файл.

**І. ИЗСЛЕДВАНЕ НА ТОРМОЗА**

В тази част от анализа ще представим основните данни и изводи от проучването. А те показват следното:

1. Една голяма част от учениците се чувстват в безопасност в гимназията, като процентът се движи между 67,4% до 80,9% от отговорилите с „твърдо да” и „по-скоро да” на първия въпрос „Чувствате ли се в безопасност в ПГРЕ?” Най- сигурни се чувстват учениците от VІІІ клас - 81%, а най-несигурни са учениците от ХІ клас - 67,4%.

2. Сред водещите причини да не се чувстват в безопасност се очертават две:

* „конфликтни взаимоотношения в класа” : между 7,4% при учениците от VІІІ клас и 12,6% при учениците от ІХ клас (съответно за Х кл. – 10,9%, за ХІ кл. – 12,4%, за ХІІ клас – 9,2%)
* „унизително отношение от страна на учители и служители”: най-нисък е този процент при учениците от VІІІ клас – 1,2%, но сред другите випуски този процент рязко нараства – за ІХ клас е 15,4%, Х клас – 14,5%, ХІ клас – 19.4% и ХІІ клас – 17,6%.

Отговорите „заплахи и/или прояви на насилие от съученици от класа” и „заплахи и/или прояви на насилие от ученици от други класове” са в диапазона от 0% да 4,3%, а отговорилите с „не се чувствам заплашен в училище” са съответно между 64,3% и 84%, което дава възможност да се тълкува като едно ниско ниво на разпространение на тормоза сред нашите ученици. Следва да се обърне обаче сериозно внимание на начина на комуникация между възрастните (педагози и служители) и учениците, така че последните да не се чувстват заплашени и подложени на унизително отношение.

3. Нивото на разпространение на тормоза като явление сред учениците за тази година е много ниско: между 6 и 11 ученика от випуск споделят за тормоз от съученици от класа и между 1 и 5 ученика от випуск – за ученици от други класове. Изключително висок е процентът на учениците, които заявяват, че не са били обект на тормоз – между 85,3% (ІХ клас) до 94,1% (ХІІ клас). Най-висок е броя на учениците в ІХ и VІІІ клас (8-10 ученика на випуск), които съобщават за тормоз почти всеки ден и явно това е възрастта, към която е добре да се насочат повече превантивни дейности от страна на класните ръководители и училищния координационен съвет.

4. Най-разпространеният вид тормоз сред нашите ученици е вербалният: обиди, псувни, измисляне на неприлични прякори и дразнене на съучениците (между 12,2% до 24,5%), като най-високия процент е сред учениците от ІХ клас. В същия випуск се отчитат и най-високи стойности за нарастване на психологическия тормоз – изключване и изолиране на съученици, настройване на другите към тях, говорене зад гърба им, вземане и повреждане на вещи, както и отделни прояви на кибертормоз. Интересен факт е разминаването в процентите на тези, които казват, че не са били тормозени през тази година съответно на 5, 6 и 7 въпрос. При последния въпрос за видовете тормоз има рязък спад на процента „нетормозени” сред учениците от ХІ (от 81,4 % на въпрос № 6 до 53,7% на въпрос №7)и ІХ клас(от 83,2 % на въпрос № 6 до 68,5% на въпрос №7). Едно от възможните обяснения е, че при изброяването на отделните видове тормоз, учениците все пак са си дали сметка, че от време на време са били обиждани и игнорирани от съучениците си, като това е свързано и с високата толерантност към подобни явления, сякаш това е едва ли не норма на отношения между тях. Изводът тук е, че в превантивен план трябва да се работи сериозно за развитие на уменията за общуване и толерантно поведение сред учащите. Най-добре е това да се прави чрез повече дискусии, разглеждане на казуси, ролеви игри , филми, групови проекти и др. средства в часовете на класа и по отделните предмети.

5. По отношение на това, дали в класа има ученици, които обичат да тормозят другите, мненията са разделени почти наполовина сред учениците от ІХ,Х и ХІІ клас с лек превес на тези, които смятат че няма такива (между 55 до 63 % от отговорилите). Най-виск е процентът на учениците в VІІІ клас (73,5%), които смятат, че в класа им няма ученици, които да обичат да тормозят съучениците си. Единствено в ХІ клас е по-висок процентът на отговорилите с „да” (т.е. смятат, че има ученици, които тормозят другите) – съотв. 55,8%. При следващия въпрос за видовете тормоз, които упражняват тези ученици, отново преобладават вербалният и психологическият тормоз (в диапазона 21,2 - 25,2% от анкетираните) , като особено високи са стойностите сред учениците в ІХ и Х клас. Отново прави впечатление спада в процентите на тези, които смятат, че в класа им няма ученици, упражняващи тормоз през тази година, като това е най-ясно изразено в ХІ клас: от 44,2 на 23,4%.

6. Местата, в които най-често се случва тормозът според учениците ни са **класната стая (от 20% до 50% за различните випуски)** и **коридорите на училището** (от18,5 % до 46,2%), следвани от района около училището (от 17.7% до 44,8%). Най-високи са стойностите сред учениците от ІХ и Х клас, най-ниски са в ХІІ клас.

7. На въпроса дали в класа има ученици, които са обект на тормоз, повечето смятат, че няма такива, като по-категорични са учениците в VІІІ и ХІІ клас (над 70 %). Единствено в ІХ клас преобладават отговорите, че има ученици – обект на тормоз (съотв. 50,3%).

8. На въпроса как биха постъпили, ако са свидетели на тормоз доста висок процент (59-76%) ученици твърдят, че биха се намесили за да защитят съученик или ще говорят с другите, за да накарат тези, които тормозят, да спрат. Немалък обаче е броят ученици, които няма да реагират (между 15 и 32% за различните випуски), което е един от факторите за съществуване на тормоза в училище. Под 5% средно са тези, които биха се присъединили към тормоза.

9. На въпроса дали имат приети правила за толерантно поведение в класа с ясни последици при агресивни прояви учениците от ІХ до ХІІ клас твърдят, че няма такива, докато в VІІІ клас над 70% от учениците твърдят, че имат приети правила. Съгласно Механизма за противодействие на тормоза всеки клас трябва да има такива утвърдени правила, приети от самите ученици със съдействието на класните ръководители. В тази връзка Училищният координационен съвет препоръчва на класните ръководители да проведат такива часове с учениците си.

10. По отношение на това, с кого биха споделили, ако станат обект на тормоз, учениците в VІІІ клас посочват родителите си, следвани от приятелите им, докато по-големите ученици биха споделили на първо място с приятелите си, следвани от родителите и класния ръсоводител. Не е малък процентът на тези, които не биха споделили с никого – между 8,5 до 15,4%.

11. Въпрос 15 изследва мнението на учениците за мерките, които според тях биха довели до намаляване на агресивните прояви сред тях. Като най-ефективни те смятат налагането на санкции и разговорите с родителите на агресивните ученици, следвани от дискусиите в клас за конфликтите между учениците.

ИЗВОДИ:

1. Това, че най-разпространеният вид тормоз е вербалният и психологическият ни дава основание да смятаме, че причината е от една страна - липсата на социални умения у голяма част у учениците, а от друга - високия толеранс и безразличие както сред учениците, така и сред възрастните за приемането на подобно поведение. За преодоляването на подобни нагласи е добре възрастните и преди всичко класните ръководители и учителите да обръщат внимание на учениците при всяка форма на обида, на която стават свидетели, и да ги насочват към приетите правила за отношения в класната стая. Всяка проява на агресия или тормоз да бъде обсъдена с учениците и докладвана на УКС. Да се включват по възможност повече теми в час на класа и по предметите, които позволяват, за начина на общуване сред учениците и типовете емоционална интелигентност. Да има повече дейности, които развиват уменията за работа в екип и допринасят за опознаването между децата в класа.

2. Местата, в които често се случва някой да бъде тормозен, а именно класните стаи и коридорите на училището, трябва да бъдат във фокуса на внимание на всички служители в училището (училищно ръководство, учители, хигиенисти и др.) За целта е добре да се актуализират правилата за реагиране при случаи на насилие и тормоз, като целия персонал на училището отново се запознае с тях. Системата за дежурства в коридорите също трябва да е на ниво и всеки учител да знае, как да реагира в случай на насилие или някакъв инцидент.

3. Да се проведат различни дейности в класовете за запознаване с формите на тормоз, като могат да бъдат използвани материали от различни източници - мрежата Safenet, филми на тази тематика, помагалата от обученията за агресията (екземпляри има в библиотеката на гимназията и при някои колеги). Да се обърне специално внимание на учениците за опасностите в интернет пространството и начините да се защитят. Училищният координационен съвет периодично да подготвя и изпраща материали на класните ръководители за работа в часовете на класа по темите за насилието, общуването и различните видове рисково поведение сред младежите. Методическите обединения на класните ръководители могат да си направят банка с материали по тези теми, които могат да дообогатяват и споделят с колегите си.

**Изготвил:**

КАЛИНКА МИШИНОВА - училищен психолог и член на УКС